2013/0140 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets førstebehandlingsholdning til vedtagelsen af en forordning om offentlig kontrol og andre officielle aktiviteter med henblik på anvendelsen af fødevare- og foderstoflovgivningen og reglerne for dyresundhed og dyrevelfærd, plantesundhed, planteformeringsmateriale og plantebeskyttelsesmidler og om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 og Rådet direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets beslutning 92/438/EØF

(forordningen om offentlig kontrol)

1.Baggrund

Forslag fremsendt til Europa-Parlamentet og Rådet (dokument COM (2013) 265 final – 2013/0140 COD): 6. maj 2013 Udtalelse afgivet af Det Europæiske Økonomiske og Sociale Udvalg: 16.-17. oktober 2013 Udtalelse afgivet af Regionsudvalget: Europa-Parlamentets førstebehandlingsholdning vedtaget: 29. november 2013 15. april 2014 Ændret forslag fremsendt: * Rådets holdning vedtaget: 19. december 2016

*På grund af udviklingen i de uformelle drøftelser mellem Rådet og Europa-Parlamentet efter Parlamentets førstebehandling havde Kommissionen ikke udarbejdet et ændret forslag, men blot givet udtryk for sin holdning til Parlamentets ændringer i "Communication de la Commission sur les suites données aux avis et résolutions adoptés par le Parlement européen lors de la session d'avril 2014" (Kommissionens meddelelse om den videre behandling af de udtalelser og beslutninger, Europa-Parlamentet vedtog på sessionen i april 2014) (dokument SP (2014) 471), der blev sendt til Europa-Parlamentet den 9. juli 2014.

2.Formålet med Kommissionens forslag

Formålet med forslaget er at modernisere og forbedre effektiviteten og produktiviteten af systemerne for offentlig kontrol i medlemsstaterne. Offentlig kontrol har til formål at sikre høje standarder for sikkerhed og kvalitet i fødevarekæden — standarder, der håndhæves konsekvent, og som opfylder forventningerne hos EU's handelspartnere.

Forslaget afløser den nuværende forordning om offentlig kontrol fra 2004. Med forslaget udvides anvendelsesområdet for kontrol til også at omfatte plantesundhed og animalske biprodukter, der indtil nu har været underlagt sektorspecifikke regler, for at skabe en mere sammenhængende og omfattende tilgang til offentlig kontrol i hele fødevarekæden.

Forslaget er udtryk for en risikobaseret tilgang til offentlig kontrol. Det har også til formål at reducere den lovgivningsmæssige og administrative byrde for myndigheder og virksomhedsledere. Med forslaget tackles navnlig ineffektivitet i systemet for offentlig kontrol for så vidt angår restkoncentrationer af veterinærlægemidler i dyr og animalske produkter. Det er udtryk for en forbedring af mekanismen for administrativ bistand og samarbejde mellem nationale kontrolmyndigheder med henblik på at håndtere grænseoverskridende tilfælde af manglende overholdelse mere effektivt. Det fastholdes, at de officielle laboratorier skal overholde ISO-standardernes akkrediteringskrav. Dog indrømmes der overgangsforanstaltninger og midlertidige eller permanente undtagelser, hvis det er relevant.

Med forslaget tilvejebringes der et sæt fælles regler for alle kontrolaktiviteter, der skal udføres ved EU's grænser, for dyr og varer fra lande uden for EU, der kræver øget opmærksomhed af sundhedsbeskyttelsesmæssige årsager. Dette vil afhjælpe fragmenteringen af de nuværende regler og således gøre kontrolsystemet mindre byrdefuldt for både myndigheder og virksomheder. Mens der systematisk vil blive udført dokumentkontrol af de dyr og varer, som det er nødvendigt at kontrollere ved grænsekontrolstederne, vil fælles kriterier sikre, at der foretages identitetskontrol eller fysisk kontrol med en hyppighed, der afspejler den risiko, som de pågældende dyr eller varer udgør.

Reglerne for gennemsigtighed vil blive styrket med henblik på at øge de kompetente myndigheders ansvarlighed over for forbrugere og virksomheder for så vidt angår måden, hvorpå regler vedrørende fødekæden anvendes og håndhæves.

Et nyt krav om, at nationale håndhævende myndigheder også foretager regelmæssige og uanmeldte kontrolbesøg for at opdage misbrug i fødevarekæden, og strengere økonomiske sanktioner for svigagtig adfærd er et stort skridt fremad i kampen mod svindel med fødevarer og for at sikre fair konkurrence mellem virksomhederne.

Forslaget bygger videre på det nuværende system af obligatoriske gebyrer for offentlig kontrol, således at der tilføres passende ressourcer til de nationale kontrolsystemer under hensyntagen til små virksomheders interesser.

Ved forslaget tildeles Kommissionen et antal beføjelser til at vedtage delegerede retsakter eller gennemførelsesretsakter med henblik på at supplere og specificere krav for kontrol og håndhævelse på visse vigtige områder i fødevarekæden. Dette vil gøre det muligt at tilrettelægge specifikke ordninger for håndhævelse, herunder en mindstehyppighed af offentlig kontrol, på områder, hvor specifikke farer eller risici gør det nødvendigt. Samtidig vil beføjelserne sætte Kommissionen i stand til at tilpasse visse elementer af kontrolsystemet på de pågældende områder, i fald forholdene ændrer sig over tid.

3.Bemærkninger til Rådets holdning

3.1Generelle bemærkninger

Kommissionens forslag blev forelagt for Europa-Parlamentet og Rådet den 6. maj 2013. Europa-Parlamentets udtalelse efter førstebehandlingen blev vedtaget den 15. april 2014. Den støttede de vigtigste mål med Kommissionens forslag. Parlamentet tilsluttede sig navnlig nødvendigheden af at vedtage en mere integreret tilgang til offentlig kontrol for at afhjælpe fragmentering og overlapning af regler og nødvendigheden af risikobaseret kontrol. Det tilsluttede sig også nødvendigheden af at sikre, at der tilføres tilstrækkelige ressourcer til den offentlige kontrol, og af, at måden, hvorpå kontrolgebyrerne beregnes, bliver offentliggjort.

For så vidt angår den økologiske sektor støttede Europa-Parlamentet Kommissionens tilgang — den ønsker, at der ved forordningen om offentlig kontrol skal tildeles Kommissionen beføjelser til at vedtage regler for kontrol for at tage særligt hensyn til den økologiske sektor. Denne tilgang var ikke afspejlet i Rådets generelle tilgang, hvor beføjelserne blev fjernet, og hvor der blev indført et betydeligt antal specifikke regler (og tilsvarende beføjelser) i forslaget vedrørende den økologiske sektor. For at gøre det lettere for Rådet og Europa-Parlamentet at nå til enighed og efter omhyggeligt at have vurderet, at effektiviteten af den offentlige kontrol ikke lider skade herved, accepterede Kommissionen, at der ved forordningen om offentlig kontrol kun tildeles den et mindre antal beføjelser for så vidt angår den økologiske sektor.